Μέχρι το τέλος του χρόνου πρέπει να περιμένει κάποιος για ραντεβού στα πρωινά ιατρεία των δημόσιων νοσοκομείων. Η αναμονή των ραντεβού είναι πραγματικά… εξωπραγματική.

Μια απλή έρευνα μέσω του τετραψήφιου αριθμού 1535 αρκεί προκειμένου να διαψευστεί τόσο ο πρωθυπουργός με τις «εμβληματικές» μεταρρυθμίσεις της κυβέρνησης στην Υγεία όσο και η πολιτική ηγεσία του υπουργείου Υγείας που, κυρίως διά στόματος Παύλου Πολάκη, διατυμπανίζει την «ανάπτυξη» στο χώρο της Υγείας.

Η πραγματικότητα, δυστυχώς, είναι μία και αποτυπώνεται με τον πιο εύγλωττο τρόπο από την πρωτοφανή ταλαιπωρία στην οποία υποβάλλονται οι Ελληνες για να βρουν διαθέσιμο ραντεβού σε γιατρό στα πρωινά των νοσοκομείων, γιατί τα απογευματινά ιατρεία είναι επί πληρωμή.

Ο Ελεύθερος Τύπος της Κυριακής επιχείρησε να κλείσει ιατρικά ραντεβού σε διάφορα νοσηλευτικά ιδρύματα μέσω της γραμμής για την Υγεία 1535 και ιδού τα αποτελέσματα: Ελεύθερο ραντεβού σε ενδοκρινολόγο στο Νοσοκομείο Παίδων «Αγία Σοφία» δεν υπάρχει ελεύθερο μέχρι τις… 30 Νοεμβρίου 2017. Για το διάστημα μετά τα τέλη Νοεμβρίου δεν έχει καταρτιστεί ακόμη λίστα ραντεβού. Λογικό.

Η έκπληξη συνεχίζεται στην κεντρική Νευρολογική Κλινική του Γενικού Νοσοκομείου Αθηνών «Γ. Γεννηματάς»: Ολα τα ραντεβού είναι κλεισμένα μέχρι τις 22 Δεκεμβρίου 2017. Λίγο… καλύτερα είναι τα πράγματα στην Οφθαλμολογική Κλινική του «Γ. Γεννηματάς». Κλεισμένα τα ραντεβού μέχρι και τα τέλη Οκτώβρη!

«Ξανακαλέστε» από 10 Ιουνίου λέει η γραμμή για μια απλή επίσκεψη σε έναν καρδιολόγο στο Νοσοκομείο Παίδων «Αγλαΐα Κυριακού». Μέχρι τα τέλη Ιουνίου δεν υπάρχει διαθέσιμος αλλεργιολόγος στο νοσοκομείο «Λαϊκό», ενώ στον «Ευαγγελισμό», παρότι η προσπάθεια για ραντεβού σε κάποιες βασικές ειδικότητες δεν φτάνει στον… Δεκέμβριο, ωστόσο, ο ενάμισης μήνας αναμονής για καρδιολόγο, παραδείγματος χάριν, είναι πολύς για μια τέτοια ειδικότητα και ειδικά εάν υπάρχει ένα σοβαρό πρόβλημα καρδιάς που εννοείται ότι δεν μπορεί να περιμένει.

Και συνεχίζουμε… Κανένα διαθέσιμο πρωινό ραντεβού για εξέταση δεν υπάρχει στο γαστρεντερολογικό ιατρείο του Ιπποκράτειου Νοσοκομείου Αθηνών μέχρι και 30 Ιουνίου. Επίσης, ελεύθερος καρδιολόγος στο Παίδων «Αγία Σοφία» από την 1η Ιουλίου και εάν…

Στην Κλινική Μαστού του αντικαρκινικού νοσοκομείου «Αγιος Σάββας» η ενημέρωση από τη γραμμή Υγείας είναι ότι η λίστα για τα ραντεβού θεσπίζεται για κάθε ένα μήνα ξεχωριστά. Μέχρι τις 31 Μαΐου η μαγνητοσκοπημένη φωνή του 1535 ενημερώνει ότι δεν υπάρχει ραντεβού και συστήνει να καλέσουμε πάλι από αρχές Ιουνίου. Οι πιθανότητες να μην υπάρχει ούτε για τον Ιούνιο είναι πολλές, επομένως ένας ασθενής με καρκίνο ή με κίνδυνο για καρκίνο υποβάλλεται στην ταλαιπωρία να καλεί κάθε ένα μήνα και να κάνει κυριολεκτικά το… σταυρό του να βρει διαθέσιμο ραντεβού.

Το εντυπωσιακό είναι ότι στη γραμμή Υγείας 1535 δεν είναι ενταγμένα τα πρωινά ραντεβού πολλών νοσοκομείων, κυρίως της περιφέρειας, αλλά μεγάλα νοσηλευτικά ιδρύματα, όπως είναι το «Θεαγένειο» στη Θεσσαλονίκη, ο «Αγιος Παύλος», το Πανεπιστημιακό Λάρισας, ακόμη και το ΚΑΤ στην Αθήνα.

Στα… επείγοντα

Τι γίνεται, επομένως, εάν κάποιος δεν έχει την οικονομική δυνατότητα να πληρώσει για να πάει σε απογευματινό ιατρείο των νοσοκομείων ή σε ιδιώτη γιατρό; Οπως εξηγεί ο πρόεδρος του Σωματείου Εργαζομένων του «Ευαγγελισμού» και καρδιολόγος, Ηλίας Σιώρας, έχει καθιερωθεί να πηγαίνουν οι πολίτες στα επείγοντα. «Δεν έχουν να πληρώσουν, δεν μπορούν να περιμένουν τόσους μήνες για να δουν γιατρό, επομένως έρχονται σε μια εφημερία χωρίς να αποτελούν επείγον περιστατικό. Απλά για να δουν γιατρό», αναφέρει στον «Ε.Τ.» της Κυριακής. Το φαινόμενο αυτό εντείνει την «ασφυξία», που, έτσι κι αλλιώς, υπάρχει στα Τμήματα Επειγόντων Περιστατικών (ΤΕΠ).

Τα στοιχεία, κατά κοινή ομολογία, δείχνουν μια αύξηση της προσέλευσης των πολιτών στα δημόσια νοσοκομεία κατά 20% – 25% από το 2012 και μέχρι σήμερα, τα χρόνια δηλαδή της κρίσης.

Οπως εξηγεί ο κ. Σιώρας, η κατάσταση με την αναμονή στα πρωινά ιατρεία έχει γίνει δραματική. Απλές ειδικότητες, όπως παθολόγος και καρδιολόγος, θέλουν πάνω από μήνα, πιο σπάνιες, όπως είναι ο ενδοκρινολόγος, χρειάζονται 3μηνη αναμονή, ενώ για εργαστήρια η αναμονή μετρά πολλούς μήνες, λόγω χαλασμένων μηχανημάτων ή ελλείψεων προσωπικού για να τα χειριστούν.

«Από τη στιγμή που είναι τόσο υποβαθμισμένη η πρωτοβάθμια Υγεία και δεν υπάρχουν και χρήματα για ιδιώτες, όλο το βάρος πέφτει στα εξωτερικά ιατρεία των δημόσιων νοσοκομείων», αναφέρει ο κ. Σιώρας και προσθέτει πως το νέο σχέδιο αναβάθμισης της Πρωτοβάθμιας Φροντίδας Υγείας (ΠΦΥ), όπως πάει να διαμορφωθεί, δεν θα βοηθήσει. «Αυτός ο θεσμός του gatekeeping που θα εφαρμοστεί δεν θα παίρνει το βάρος από τα νοσοκομεία, αφού πάλι εδώ θα καταλήγουν για ειδικούς γιατρούς».

Καρκινοπαθείς

«Ομηροι» των τεράστιων καθυστερήσεων είναι οι καρκινοπαθείς, που περιμένουν έως… τέσσερις μήνες για ακτινοθεραπείες στα δημόσια νοσοκομεία, με άμεσο κίνδυνο για τη ζωή τους.

«Η ακτινοθεραπεία στο δημόσιο είναι το μόνιμο πρόβλημά μας. Εάν δεν έχεις να πληρώσεις, περιμένεις μήνες», λέει η πρόεδρος του Συλλόγου Καρκινοπαθών Εθελοντών Φίλων και Ιατρών Αθηνών (ΚΕΦΙ), Ζωή Γραμματόγλου.

Τη μεγαλύτερη αναμονή, σύμφωνα με τους ογκολόγους, την έχει ο «Αγιος Σάββας» (τέσσερις μήνες) που διαθέτει πέντε μηχανήματα, αλλά τα δύο είναι σε κατάσταση ελάχιστης ή καθόλου λειτουργίας.

Σε μια μείωση της αναμονής και μια αύξηση στην ποιότητα της θεραπείας των ασθενών αναμένεται να οδηγήσει η δωρεά των 10 μηχανημάτων από το Ιδρυμα Σταύρος Νιάρχος. Τα μηχανήματα έχουν αρχίσει σιγά σιγά να εγκαθίστανται στα νοσοκομεία. Εχει ήδη εγκατασταθεί ένα στο Ηράκλειο Κρήτης, ένα στο «Θεαγένειο», ένα στο Πανεπιστημιακό Πάτρας και ένα στο Πανεπιστημιακό Λάρισας. Το ζήτημα είναι ότι από τη στιγμή της εγκατάστασης μέχρι να αρχίσουν να λειτουργούν χρειάζονται τουλάχιστον δύο με τρεις μήνες. Και αυτός ο χρόνος μεγαλώνει όσο καθυστερούν οι προσλήψεις μόνιμου προσωπικού. Οπως εξηγούν οι ογκολόγοι, έχουν γίνει κάποιες προσλήψεις επικουρικών ή συμβασιούχων μέσω ΟΑΕΔ, αλλά πρόκειται για «μεσοβέζικες» λύσεις, καθώς χρειάζεται μόνιμο προσωπικό. Δεν γίνεται να εκπαιδευτούν για το χειρισμό τόσο εκσυγχρονισμένων μηχανημάτων και σε ένα χρόνο να φύγουν. Γι’ αυτό και οι ογκολόγοι τονίζουν την ανάγκη να επιταχυνθούν οι διαδικασίες πρόσληψης μόνιμου προσωπικού.

Γιατί, όπως επισημαίνουν, οι τρεις και οι τέσσερις μήνες αναμονής για ακτινοθεραπεία είναι «τεράστιος χρόνος». «Χάνοντας χρόνο μπορεί να χάσεις και ζωή. Σε κάποιες περιπτώσεις με την καθυστέρηση εκκίνησης ακτινοθεραπείας μειώνεται η επιβίωση. Ακόμη όμως και όπου δρουν ανακουφιστικά οι ακτινοθεραπείες, μειώνοντας τον πόνο, είναι σπουδαίο, καθώς βελτιώνεται η ποιότητα ζωής», αναφέρει ο πρόεδρος της Ελληνικής Εταιρείας Ακτινοθεραπευτικής Ογκολογίας, Γιώργος Πισάκας.

ΜΑΡΙΑ – ΝΙΚΗ ΓΕΩΡΓΑΝΤΑ

mgeorganta@e–typos.com

Από την έντυπη έκδοση του Ελεύθερου Τύπου της Κυριακής